‘Jy het my nommer,’ sê Eben vir BakkiesDie Springbokke se Eben Etzebeth. Foto: Patrick Hamilton/AFP. Vergeet maar van die komende kryt-stryd tussen Eddie Hall en Hafthor Björnsson, ’n mens sal bereid wees om op te dok vir ’n kaartjie as Eben Etzebeth en Bakkies Botha sou besluit om die bokshandskoene vir ’n vertoongeveg nader te trek. Veral noudat daar ’n lekker storielyn tussen die twee Springbokbrekers ontwikkel het. Dit het alles begin nadat die 30-jarige Etzebeth aangedui het dat hy teen die einde van die huidige Europese seisoen om persoonlike redes Toulon vir die Haaie gaan verlaat. “Ek sal egter steeds my beste vir die span gee om sodoende te verseker dat sy posisie op die punteleer verbeter,” het hy in ’n onlangse verklaring gesê. Dit was egter een te veel vir Botha – ’n vuurvreter wat in sy speeldae ’n rits titels saam met Toulon gewen het. Die 42-jarige voormalige slot het in ’n onderhoud met die Franse koerant Midi Olympique gesê dat Etzebeth ’n ongelooflike speler is, maar selde op sy beste vir Toulon is. “Hy is die voorste slot ter wêreld, maar hy speel ongelukkig net sy beste rugby vir die Springbokke. In die kleure van Toulon is hy voortdurend beseer, herstel van harsingskudding en speel uiteindelik nooit nie,” het Botha aangevoer. Volgens die voormalige Bloubulspeler is Etzebeth nie gemaak vir rugby in Frankryk nie, terwyl hy sy rug op die klub se probleme gedraai het met sy beplande terugkeer na Suid-Afrika. “Dit is teleurstellend. Ek is mal oor Eben, maar jy kan nie met jou aankoms by Toulon sê dat jy “die kampioen van Frankryk” wil wees en dan ’n rukkie later – sonder dat jy veel van ’n verskil by die klub gemaak het – loop nie.” Bakkies Botha het in sy speeldae ’n spul trofees saam met Toulon gewen. Foto: Bertrand Langlois/AFP. Botha het drie keer vir Toulon gehelp om die Europese Kampioenskap te wen, terwyl hy ook die Top 14-trofee omhoog gehou het. Nodeloos om te sê was Etzebeth – ’n Springbok-veteraan met 97 internasionale toetse agter sy naam – nie te ingenome met Botha se kritiek nie. “Bakkies Botha – ek neem kennis. Jy het my nommer vir die volgende keer wat jy jou mening wil afdwing,” het hy getwiet terwyl hy die oud-Springbok sommer aan sy erekode herinner het. Etzebeth was geruime tyd langs die veld nadat hy in die Bokke se toets teen Engeland op Twickenham vir die derde keer harsingskudding opgedoen het. Dan het hy Toulon se jongste wedstryd teen Perpignan met ’n kuitbesering misgeloop en hy sal waarskynlik vir nóg ’n maand op die krukkelys wees. Tog het hy die een skittervertoning na die ander vir die nasionale span gelewer en was hy as’t ware die gom wat die Springbokpak aanmekaar gehou het. POWER FROM THE REAL ENFORCER @BakkiesBotha4 So much passion & care in what he says re @RCTofficiel & Eben https://t.co/LVJ4TA83kf — Mark Keohane (@mark_keohane) February 21, 2022 @BakkiesBotha4 – Noted. Next time you want to ENFORCE an opinion, you've got my number.#exspringbokteammates#onthoujouerekode — Eben Etzebeth (@EbenEtzebeth) February 21, 2022